Illum il-Kummissjoni Ewropea ppubblikat it-tieni rapport dwar it-tħaddim tal-hekk imsejjaħ Pakkett dwar il-Ħalib, li huwa sensiela ta' miżuri li tnedew fl-2012 biex isaħħu l-pożizzjoni tal-produtturi Ewropej tal-ħalib fil-katina tal-provvista. Ir-rapport juri li wara t-tielet sena mindu dan ġie implimentat il-bdiewa Ewropej qegħdin dejjem iżjed iżidu l-użu tagħhom tal-għodod li jipprovdi l-Pakkett dwar il-Ħalib, pereżempju n-negozjar kollettiv ta' termini ta' kuntratti permezz ta' organizzazzjonijiet tal-produtturi, jew l-użu ta' kuntratti bil-miktub. Il-miżura li tippermetti n-negozjar kollettiv hija maħsuba biex issaħħaħ il-kapaċità ta' negozjar tal-produtturi tal-ħalib, filwaqt li l-kuntratti bil-miktub jagħtu aktar trasparenza u traċċabbiltà lill-bdiewa. Oriġinarjament ir-rapport kellu jinħareġ fl-2018, iżda minħabba li s-settur tal-ħalib baqa' jġarrab id-diffikultajiet il-Kummissarju tal-UE għall-Agrikultura, Phil Hogan iddeċieda li jħaffef il-proċess biex ir-rapport jinħareġ lejn it-tmiem tal-2016. Dan l-impenn kien jifforma parti minn sensiela ta' pakketti ta' solidarjetà għas-settur tal-ħalib li tħabbru u ġew implimentati tul din l-aħħar sena. Fid-diskors ta' merħba tiegħu għar-rapport, illum Phil Hogan qal: “Ir-rapport juri li jeżistu l-miżuri li nistgħu nieħdu fil-livell tal-UE biex intejbu l-pożizzjoni tal-bdiewa li jipproduċu l-ħalib fil-katina tal-provvista. Wara r-rapport tat-Task Force dwar is-Swieq Agrikoli li nħareġ il-ġimgħa li għaddiet, dan ir-rapport jien narah bħala prova aktar ċara li għandha tittieħed azzjoni politika fil-kuntest tal-Programm ta' Ħidma tal-Kummissjoni għall-2017.” Fost affarijiet oħra, ir-rapport jeżamina wkoll possibbiltajiet ġodda għall-bdiewa li jipproduċu l-ħalib. Pereżempju, huwa juri ċar il-potenzjal ta' żewġ strumenti ewlenin tal-Pakkett dwar il-Ħalib - l-Organizzazzjonijiet tal-Produtturi u n-negozjati kollettivi - li s'issa għadhom ma ntużawx b'mod sħiħ mill-Istati Membri u mill-organizzazzjonijiet tal-produtturi u tal-bdiewa; u juri mezzi diversi kif dawn jistgħu jsiru aktar effettivi kemm fil-livell tal-UE kif ukoll f'dak tal-Istati Membri. L-Istati Membri huma mħeġġa b'mod partikolari jieħdu l-passi meħtieġa biex irawmu l-ħolqien tal-organizzazzjonijiet tal-produtturi b'azzjonijiet kollettivi li saħansitra jiksbu iżjed min-negozjar kollettiv waħdu u li b'hekk jagħtu iżjed saħħa lill-produtturi fil-katina tal-provvista tal-ħalib. Barra minn dawn ir-rakkomandazzjonijiet, għandna naħsbu biex inwessgħu r-rwol tal-Organizzazzjonijiet Interprofessjonali. Ir-rapport jikkonkludi li biex jiġi sfruttat il-potenzjal kollu tal-possibilitajiet li joffri l-Pakkett dwar il-Ħalib, għandna naħsbu biex inkomplu napplikawh wara l-2020. Kuntest Il-Pakkett dwar il-Ħalib, li ġie adottat b'kodeċiżjoni fl-2012, għandu l-għan li jsaħħaħ il-pożizzjoni tal-produtturi tal-ħalib fil-katina tal-provvista tal-ħalib u jħejji s-settur għal ġejjieni aktar sostenibbli u orjentat lejn is-suq, filwaqt li jfittex b'mod partikolari li jislet it-tagħlimiet mill-kriżi tas-suq tal-ħalib tal-2009. L-Istati Membri għandhom l-għażla li jeżiġu li jiġu ffirmati l-kuntratti bejn il-bdiewa u l-proċessuri tal-ħalib, u dan jippermetti li l-bdiewa, sa ċertu punt, ikunu jistgħu jinnegozjaw it-termini tal-kuntratti b'mod kollettiv. Il-pakkett jistabbilixxi wkoll regoli speċifiċi tal-UE għall-organizzazzjonijiet interprofessjonali. Dan jippermetti lill-atturi fil-katina tal-provvista tal-ħalib jiddjalogaw u jwettqu għadd ta' attivitajiet, filwaqt li l-Istati Membri jitħallew, b'ċerti kundizzjonijiet, japplikaw ir-regoli biex jikkontrollaw il-provvista ta' ġobnijiet DPO/IĠP. Il-pakkett jinvolvi wkoll sensiela ta' miżuri li jżidu t-trasparenza fis-suq. Il-miżuri li ġew stabbiliti bil-Pakkett dwar il-Ħalib se jibqgħu japplikaw sa nofs l-2020. Il-Kummissjoni ngħatat il-kompitu li fl-2014 u fl-2018 tirrapporta dwar il-qagħda tas-suq u dwar l-implimentazzjoni tal-miżuri. Dawn ir-rapporti (għall-Parlament Ewropew u għall-Kunsill) għandhom jivvalutaw b'mod partikolari l-effetti fuq il-produtturi tal-ħalib u fuq il-produzzjoni tal-ħalib f'reġjuni żvantaġġati, u jkopru l-inċentivi possibbli li jinkoraġġixxu lill-bdiewa jidħlu fi ftehimiet ta' produzzjoni konġunta. Fil-qafas tal-Pakkett ta' Solidarjetà li tnieda mill-Kummissarju Hogan f'Settembru tal-2015, it-tieni rapport, li kellu jiġi ppreżentat fl-2018, tħaffef, u ġie ppubblikat illum. Għal aktar informazzjoni ara l-paġna web tal-Pakkett dwar il-Ħalib